เพื่อไทย ขยับ อ้วน-เพ้ง-อ๋อย นำแยกวง ตั้งพรรคใหม่ ล่าปาร์ตี้ลิสต์ 
คิว เพื่อไทย ขยับบ้าง เกิด 3 ก๊กในค่าย เตรียมแยกวง เสี่ยอ้วน ผนึก หมอเลี้ยบ-หมอมิ้ง อีกกลุ่ม เฮียเพ้ง จับมือ ป๋าเหลิม ส่วนอีกสาย เดอะอ๋อย นำขบวน จ่อรวบสาย ไทยรักษาชาติตั้งพรรคใหม่หวังปาร์ตี้ลิสต์ พิชัย ยอมรับมีคุยจริงเมื่อวันที่ 21 พ.ค.63 ผู้สื่อข่าวรายงานความเคลื่อนไหว ในพรรคเพื่อไทย (พท.) ภายหลังกระแสข่าว มีกลุ่มอดีตสมาชิกพรรคไทยรักไทย (ทรท.) เดิม เตรียมการตั้งพรรคใหม่อยู่ 2 กลุ่ม โดยกลุ่มแรก ประกอบด้วย นายภูมิธรรม เวชยชัย ที่ปรึกษาผู้นำฝ่ายค้าน นพ.สุรพงษ์ สืบวงศ์ลี อดีตรองนายกฯ และ นพ.พรหมินทร์ เลิศสุริย์เดช อดีตรองนายกฯ และอีกกลุ่มคือ นายพงษ์ศักดิ์ รักตพงศ์ไพศาล อดีต รมว.พลังงาน ที่อาจรวมถึง ร.ต.อ.เฉลิม อยู่บำรุง อดีตรองนายกฯ ด้วย แต่ยังไม่แน่ชัดว่า สุดท้ายแล้วทั้ง 2 กลุ่มนี้ จะรวมกันเป็นกลุ่มเดียวหรือไม่ โดยหลังจากนี้จะมีการหารือกันเป็นระยะๆ จนมีความชัดเจน เพื่อเตรียมการในขั้นต่อไป คาดว่าทั้ง 2 กลุ่มจะดึงบุคลากรที่เป็นสมาชิกพรรคเพื่อไทยบางส่วน ที่รู้สึกอึดอัดกับการทำงานในปัจจุบันไปร่วมงานด้วยอย่างไรก็ตาม ยังมีอีกกลุ่มคือ กลุ่มของ นายจาตุรนต์ ฉายแสง ที่จะรวบรวมอดีตสมาชิกพรรคไทยรักษาชาติ (ทษช.) ไปตั้งพรรคใหม่เช่นกัน ทั้งนี้ แนวคิดการตั้งพรรคการเมืองใหม่ โดยแยกออกมาจากพรรคเพื่อไทยนั้น เป็นสิ่งที่แกนนำปรึกษาหารือกันมาตลอด เนื่องจากรัฐธรรมนูญที่เขียนไว้อย่างนี้ ทำให้พรรคเพื่อไทยที่ได้ ส.ส.เขตมากที่สุด มี ส.ส.มากที่สุด กลับไม่ได้ ส.ส.บัญชีรายชื่อแม้แต่คนเดียว แนวคิดการแยกมาตั้งพรรคจึงเป็นหลักคิดเดียวกัน กับการตั้งพรรคไทยรักษาชาติที่ถูกยุบไปก่อนหน้านี้ด้าน นายพิชัย นริพทะพันธุ์ อดีต รมว.พลังงาน กล่าวถึงกระแสข่าวมีส่วนเกี่ยวพันกับการตั้งพรรคใหม่ว่า ยอมรับว่ามีการพูดคุยกับหลายกลุ่ม เรื่องการตั้งพรรคใหม่ เพื่อเป็นความหวังกับประชาชน โดยเฉพาะด้านเศรษฐกิจ ทั้งนี้สภาวะการเมืองปัจจุบันพรรคการเมืองหลักๆ ที่มีอยู่ ไม่ว่าจะเป็นพรรคเพื่อไทย พรรคพลังประชารัฐ พรรคก้าวไกล พรรคประชาธิปัตย์ พรรคภูมิใจไทย ต่างมีความนิยมตกต่ำลงอย่างมาก หลายพรรคมีความแตกแยกภายในสูง ไม่สามารถสร้างความหวังแก่ประชาชนได้ พรรคการเมืองใหม่จึงมีโอกาสเกิดขึ้น และประสบความสำเร็จได้สูง หากสามารถสร้างความหวังและแก้ปัญหาให้ประชาชนได้ และหากพรรคการเมืองไม่สามารถสร้างความหวังได้ เกรงว่าโอกาสจะเกิดการเปลี่ยนแปลงนอกระบบมีสูง ยิ่งทำให้ประเทศถอยหลัง และย่ำแย่ลงไปอีก ส่วนการจะตัดสินใจร่วมตั้งพรรคใหม่กับกลุ่มไหนนั้น ต้องขึ้นกับแนวทางของพรรคนั้นๆ ว่า จะเป็นความหวังของประชาชนได้อย่างแท้จริงแค่ไหน โดยเฉพาะแนวทางการแก้ไขปัญหาทางเศรษฐกิจที่จะรุนแรงขึ้นเรื่อยๆ การตั้งพรรคใหม่นั้น นอกจากเพื่อแก้ปัญหาเศรษฐกิจแล้ว ยังเป็นการรักษาไว้ซึ่งระบอบประชาธิปไตย ไม่ให้ถอยหลังอีกทางหนึ่งด้วย
คิว เพื่อไทย ขยับบ้าง เกิด 3 ก๊กในค่าย เตรียมแยกวง เสี่ยอ้วน ผนึก หมอเลี้ยบ-หมอมิ้ง อีกกลุ่ม เฮียเพ้ง จับมือ ป๋าเหลิม ส่วนอีกสาย อ๋อย นำขบวน จ่อรวบสาย ไทยรักษาชาติ ตั้งพรรคใหม่
เพื่อไทย,พท.,ตั้งพรรคใหม่,แกนนำเพื่อไทย,ตั้งพรรคการเมือง,ทักษิณ ชินวัตร,ข่าวทั่วไป